Twee vas wat glo skote afvuurArgieffoto Twee mans wat na bewering by ŉ gewilde strand in Port Elizabeth skote in die lug afgevuur het, terwyl hulle onder die invloed van alkohol was, het die naweek agter tralies deurgebring. Die Oos-Kaapse polisie het in ŉ verklaring gesê polisiebeamptes is Vrydag omstreeks 19:00 na die Kings-strand in Humewood ontbied nadat daar glo skote op die strand afgevuur is. “Met hul aankoms het hulle die twee mans in ŉ bakkie gevind, sterk onder die invloed van alkohol. Skote is na bewering vroeër in die lug afgevuur, maar niemand het enige beserings opgedoen nie.” Die polisie het gesê die mans is in hegtenis geneem en bly in polisieaanhouding totdat hulle Maandag in die hof sal verskyn. Een van die mans is aangekla van dronkbestuur, roekelose en nalatige bestuur, die afvuur van ŉ vuurwapen in ŉ beboude gebied en nalatige hantering van ŉ vuurwapen. Die ander man is aangekla van die afvuur van ŉ vuurwapen in ŉ beboude gebied en nalatige hantering van ŉ vuurwapen. Die polisie het ook op die gelisensieerde vuurwapen en ammunisie beslag gelê.